text: Voldtægtsforsøg blev stoppet af råbende mand
  17 april 2016 kl. 04.55
  Et voldtægtsforsøg i Tønder blev stoppet af et handlekraftigt vidne, der skræmte gerningsmanden væk.
  Natten til søndag blev en 20-årig kvinde forsøgt voldtaget i Tønder.
  Kvinden var på vej fra Jernbanegade mod Strucks Alle, men en mand fulgte efter hende, og da hun nåede til Strucks Alle, pressede manden hende ind i nogle buske. Her holdt han hende fast og ville voldtage hende.
  En anden mand så dog episoden, og løb ud mod gerningsmanden, mens han råbte af ham. Det fik gerningsmanden til at stikke af, men han blev søndag morgen anholdt af politiet ud fra det meget præcise signalement, som den 20-årige kvinde havde givet.
  - Vi føler os sikre på, at det er den rigtige gerningsmand, vi har fanget, men nu skal han først afhøres og undersøges for beviser, siger vagtchef Søren Strægaard fra Syd- og Sønderjyllands Politi til TV SYD.
  Den 20-årige slap uden større skrammer.
  Kl. 0242 blev der anmeldt voldtægtsforsøg mod 20 årig pige, Strucksalle, Tønder. Den formodede gm. efterfølgende anholdt. #politidk
  
  